Magnus Heunicke (S), 2025-05-16:
Mange tak for det, formand.
Jeg vil godt takke ordførerne for en, synes jeg, meget, meget god debat.
Vi er kommet vidt omkring, men det er også store udfordringer og store problemer, vi står over for.
Jeg har registreret, at ordførerne med stærk vægt har fremlagt, hvor travlt vi har, og det er en dobbeltsidet ting, for vi har travlt, og der skal tænkes langsigtet, og vi skal i øvrigt kunne begge dele.
Vi har travlt med at få gang i og få større hastighed med hensyn til digerne og på beskyttelsen, og så skal vi også samtidig tænke langsigtet, og vi skal endda tænke så langsigtet, at det kan være, at det, vi bygger til i morgen og til det næste årti, holder i nogle årtier, men så kan det være, at vi i øvrigt så skal bygge ekstra meget mere beskyttelse op.
Det er den kæmpe udfordring, vi står over for.
Så har der været en del diskussioner her i Folketingssalen i dag om, hvordan vi bedst bruger den stærke viden, som vores eksperter har her, og det glæder mig, at vi har sådan en debat, for det betyder, at Folketinget har en kæmpe interesse i at agere på viden og agere på nyeste forskning og agere på inddragelse og offentliggørelse, agere på den offentlige debat og den forskningsbaserede viden om, hvad der er behov for, når vi står over for sådan en kæmpestor opgave.
Det glæder mig meget, at det er et af de elementer, som har fået så meget plads i dag.
Som det også fremgår af debatten, er det ikke sådan, at man kan bede om at få et enkelt svar på alt.
Den øverste ekspertise er pr. definition, når det er forskning, ikke enige om, hvad det er for et scenarie, der er det rigtige, hvilken løsning der er den rigtige.
Det gode ved den forskningsbaserede tilgang, den vidensbaserede tilgang, er, at man videnskabeligt skal bevise, at man står på fast grund, når man så lægger tingene frem.
Og det kan være, at der er flere forskellige løsningsmuligheder, det er der helt sikkert, til den her kæmpestore opgave, og her har vi brug for den viden, der skal til.
Det er noget af det, vi lige har drøftet her blandt ordførerne, også lidt uformelt, som ordføreren også var så venlig at oplyse om, altså om vi kunne finde en tekst, hvor vi faktisk beskrev, hvordan sådan et arbejde præcis skulle laves.
Jeg har også noteret mig det store ønske, der er fra ordførerne om, at det ikke bare er sådan, at man lukker sig, regeringen, flertallet og oppositionen, men at man prøver at mødes og prøver at drøfte tingene.
Det er sådan set også det, vi har forsøgt at bruge dagen på i dag.
Det er også det, en forespørgselsdebat som den her har som formål.
Nå, men vi må se, hvordan det vil gå med det.
Så er der tidsaspektet i forhold til at komme i gang, og i oppositionens forslag var der noget med, at eksperterne skulle have 1 år.
Der kan jeg sige, at det ikke er sådan, at vi fra regeringens side planlægger, at der skal gå 1 år, før vi starter på forhandlinger med Folketingets partier om klimatilpasningsplan 2, som er den plan, som skal ruste os i forhold til kystbeskyttelsen af Danmark, som er det vigtigste i den plan.
Det drejer sig ikke om Vestkysten, men resten af Danmarks kystbeskyttelse.
Jeg ved godt, at der også har været debatter her i løbet af formiddagen, om ikke bare vi kunne finde de penge lige hurtigt.
Det er jo sådan, at vi finder penge hurtigt til de årlige investeringer, de årlige ekstra tilskud, som jo netop bliver til gode projekter.
Jeg nævnte projektet i Stevns, og vi har også hørt om projektet på Rømø fra Moderaternes ordfører, og som jeg også så her for ganske nylig.
Jeg må også være ærlig at sige, at der jo er nogle projekter, som ikke er blevet til virkelighed, på trods af at der er et stort behov, og vi er nødt til lige at nævne problemet oppe på det nordøstfynske område, Kertemindeområdet, som havde en stor oversvømmelse og havde nogle store planer for at beskytte, men som årene gik, blev utilfredsheden større og større med finansieringen, ejerskabet og konkrete elementer i i kystbeskyttelsen, så det endte med, at man i Kerteminde simpelt hen havde en folkeafstemning, og det viste sig, at der blev stemt nej til kystbeskyttelse.